CELEX: 62021TN0605
Language: mt
Date: 2021-09-20 00:00:00
Title: Kawża T-605/21: Rikors ippreżentat fl-20 ta’ Settembru 2021 – TestBioTech vs Il-Kummissjoni

22.11.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 471/52
            
         
      Rikors ippreżentat fl-20 ta’ Settembru 2021 – TestBioTech vs Il-Kummissjoni
      (Kawża T-605/21)
      (2021/C 471/74)
      Lingwa tal-kawża: l-Ingliż
      
         Partijiet
      
      
         Rikorrent: TestBioTech eV (Munich, il-Germanja) (rappreżentant: K. Smith, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tat-8 ta’ Lulju 2021, li tirrifjuta li tirrevoka jew temenda d-Deċiżjoni ta’ Implimentazzjoni tal-konvenuta (EU) 2021/61 (1), li permezz tagħha Monsanto Europe SA ġiet awtorizzata, taħt ir-Regolament IMĠ (2), tqiegħed fis-suq qamħirrum modifikat ġenetikament MON 87427 x MON 87460 x MON 89034 x MIR162 x NK603 u s-subkumbinazzjonijiet tiegħu fl-Unjoni;
               
            
                  —
               
               
                  tordna kwalunkwe miżura oħra li hija tqis xierqa; u
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv ibbażat fuq l-allegazzjoni li l-konvenuta wettqet żball manifest ta’ evalwazzjoni meta naqset milli tagħmel kwalunkwe kunsiderazzjoni jew kunsiderazzjoni adegwata tal-impatt potenzjali tal-gene stacking fuq l-espressjoni tal-ġene flimkien ma’ espożizzjoni għal kundizzjonijiet ta’ nixfa u/jew naqset milli teħtieġ li ssir evalwazzjoni adegwata taħt kundizzjonijiet ta’ nixfa.
               
            
                  2.
               
               
                  It-tieni motiv ibbażat fuq l-allegazzjoni li l-konvenuta wettqet żball manifest ta’ evalwazzjoni meta naqset milli tagħmel kwalunkwe kunsiderazzjoni jew kunsiderazzjoni adegwata tal-impatt potenzjali tal-gene stacking fuq l-espressjoni tal-ġene flimkien ma’ applikazzjonijiet erbiċidi u/jew naqset milli teħtieġ evalwazzjoni adegwata taħt kundizzjonijiet ta’ applikazzjoni ripetuta u/jew għolja ta’ erbiċidi.
               
            
                  3.
               
               
                  It-tielet motiv ibbażat fuq l-allegazzjoni li l-konvenuta wettqet żball manifest ta’ evalwazzjoni sa fejn naqset milli tagħmel kwalunkwe kunsiderazzjoni jew kunsiderazzjoni adegwata tal-impatt potenzjali tal-gene stacking fuq il-kompożizzjoni tal-pjanti u l-karatteristiċi agronomiċi flimkien ma’ espożizzjoni għal kundizzjonijiet ta’ nixfa u applikazzjonijiet ta’ erbiċidi.
               
            
         (1)  ĠU 2021 L 26, p. 12.
      
      
         (2)  Regolament (KE) Nru 1829/2003 tal-Parlament Ewropew u tal-Kunsill tat-22 ta’ Settembru 2003 dwar ikel u għalf modifikat ġenetikament (ĠU Edizzjoni Speċjali bil-Malti, Kapitolu 13, Vol. 32, p. 432).